અહીં એ પણ યાદ રાખવા જેવું છે કે માતા પાસે જેમ માણસ કોઇ દિવસ મોટો થતો નથી તેવું જ જ્ઞાતિ માટે કહી શકાય. જ્ઞાતિ પણ આખરે તો માતાનું વિશાળ સ્વરૂપ છે. જ્યારે ગામ એ કદાચ પિતાનું વિસ્તૃત કદ છે. આ સરખામણી માત્ર વિષય સ્પષ્ટ કરવા કરી છે. તે કાયમી વ્યાખ્યા નથી, પણ જે સમજવાનું છે તે એ છે કે જેમ માતા પાસેથી આપણે સન્માનની અપેક્ષા નથી રાખતા તેમ જ્ઞાતિ પાસેથી પણ આવી અપેક્ષા ન હોવી ઘટે. જેમ પિતા પાસેથી અભિનંદનની અપેક્ષા નથી રાખતા, તેમ ગામ પાસેથી પણ અભિવાદનની અપેક્ષા ન રાખીએ. સમાજને ક્યારેય તેજસ્વી તારાઓની ખોટ પડતી નથી. ચોરો ક્યારેય સુનો ન હોય.